**ΠΕΡΙΦΕΡΕΙΑΚΟ ΕΠΙΜΕΛΗΤΗΡΙΚΟ**

**ΣΥΜΒΟΥΛΙΟ ΚΡΗΤΗΣ**

Ηράκλειο, 7/07/2025

**ΔΕΛΤΙΟ ΤΥΠΟΥ**

Έγγραφο αίτημα επανεξέτασης της απόφασης για την υποχρεωτική λειτουργία από 1η Ιουλίου 2025 του «Ψηφιακού Πελατολογίου» σε ότι αφορά στις επιχειρήσεις του κλάδου επισκευής οχημάτων, απέστειλε στον Υπουργό Εθνικής Οικονομίας & Οικονομικών κ. Κυριάκο Πιερρακάκη το Περιφερειακό Επιμελητηριακό Συμβούλιο Κρήτης (Π.Ε.Σ.Κ.).

Η εφαρμογή του «Ψηφιακού Πελατολογίου» χωρίς ουσιαστική διαβούλευση με τους συλλογικούς φορείς του ως άνω κλάδου έχει οδηγήσει σε έντονο προβληματισμό τις Διοικήσεις των Επιμελητηρίων που απαρτίζουν του Π.Ε.Σ.Κ. Για τον λόγο αυτό ζητείται η αναστολή της υποχρεωτικής εφαρμογής του ψηφιακού πελατολογίου, έως ότου εξασφαλιστούν οι προϋποθέσεις ομαλής προσαρμογής των ενδιαφερόμενων επιχειρήσεων.

Το σχετικό έγγραφο, που υπογράφει ο Πρόεδρος του Π.Ε.Σ.Κ. Γιώργος Γιακουμάκης, έχει ως εξής:

 Το Περιφερειακό Επιμελητηριακό Συμβούλιο Κρήτης, κατά το τελευταίο διάστημα έγινε αποδέκτης των έντονων προβληματισμών σημαντικού αριθμού επαγγελματιών του κλάδου επισκευής οχημάτων μελών των Επιμελητηρίων τα οποία το απαρτίζουν, αναφορικά με την λειτουργία του «Ψηφιακού Πελατολογίου». Η κοινή συνισταμένη των διαμαρτυριών αυτών έγκειται στο γεγονός ότι, σε μεγάλο βαθμό, η εφαρμογή του μέτρου υλοποιήθηκε χωρίς ουσιαστική διαβούλευση με τους συλλογικούς φορείς του κλάδου, και χωρίς να ληφθούν υπόψη τα εξής:

1. Αυξάνει το κόστος, ιδιαίτερα σε μικρές επιχειρήσεις που δεν διαθέτουν τον απαραίτητο εξοπλισμό.
2. Αυξάνει το φόρτο εργασίας με τις καθημερινές διοικητικές διαδικασίες και τη γραφειοκρατία που επιβάλλει η εφαρμογή του μέτρου.
3. Τεχνικές αστοχίες μπορούν να οδηγήσουν σε αυτοματοποιημένα πρόστιμα.
4. Οδηγεί σε αθέμιτο ανταγωνισμό τις μικρές επιχειρήσεις έναντι των μεγαλύτερων που διαθέτουν ήδη τον εξοπλισμό και την τεχνογνωσία

Κε Υπουργέ, αν και αναγνωρίζουμε τη σημασία της ψηφιοποίησης για τον εκσυγχρονισμό της δημόσιας διοίκησης και την καταπολέμηση της παραοικονομίας, η απόφαση αυτή δημιουργεί σοβαρά προβλήματα λειτουργίας και επιβίωσης στις μικρομεσαίες επιχειρήσεις των κλάδων που αφορά.

Σας καλούμε συνεπώς να επανεξετάσετε τα ανωτέρω συνοπτικά αναφερόμενα ζητήματα που δημιουργούνται από την υποχρεωτική λειτουργία του «Ψηφιακού Πελατολογίου», και στη συνέχεια να εξετάσετε τη δυνατότητα για:

* Αναστολή της υποχρεωτικής εφαρμογής του ψηφιακού πελατολογίου, έως ότου εξασφαλιστεί η κατάλληλη υποστήριξη.
* Υλοποίηση επιδοτούμενων προγραμμάτων εκπαίδευσης, και προγραμμάτων επιχορήγησης αγοράς του σχετικού εξοπλισμού για τις επιχειρήσεις τις οποίες αφορά το «Ψηφιακό Πελατολόγιο».
* Διάλογο με τους εκπροσώπους των ενδιαφερόμενων επαγγελματικών κλάδων με σκοπό την προετοιμασία τους και την προσαρμογή του προσωπικού τους στις απαιτήσεις εφαρμογής του.

 Με τη βεβαιότητα ότι θα ανταποκριθείτε θετικά στο ως άνω αίτημα μας, σας ευχαριστούμε προκαταβολικά.